b'\n_START_ARTICLE_\nTeatro alla Scala\n_START_PARAGRAPH_\nIl Teatro alla Scala (usein La Scala) on kuuluisa oopperatalo Milanossa, Italiassa. Nykyisell\xc3\xa4 paikallaan La Scala on j\xc3\xa4rjestyksess\xc3\xa4 toinen teatteri. Ensimm\xc3\xa4inen muinainen Teatteri Ducale tuhoutui tulipalossa karnevaaligaalan j\xc3\xa4lkeen 1776._NEWLINE_Uusi teatteri rakennettiin Santa Maria alla Scalan kirkon paikalle, josta my\xc3\xb6s nykyinen teatteri sai nimens\xc3\xa4. Teatteri valmistui 3. elokuuta 1778 nimell\xc3\xa4 Nuovo Regio Ducal Teatro alla Scala. Avajaisia juhlisti Salierin L\xe2\x80\x99Europa riconosciuta._NEWLINE_La Scalan n\xc3\xa4ytt\xc3\xa4m\xc3\xb6\xc3\xa4 valaisivat alun perin 84 \xc3\xb6ljylamppua, mink\xc3\xa4 lis\xc3\xa4ksi teatterin muissa tiloissa oli tuhat lamppua. Tulipalon vaaran v\xc3\xa4hent\xc3\xa4miseksi joihinkin huoneisiin oli varastoitu satoja vesisankoja. Aikanaan \xc3\xb6ljylamput korvattiin kaasulampuilla, jotka vaihtuivat s\xc3\xa4hk\xc3\xb6valoihin vuonna 1883._NEWLINE_Nykyinen julkisivu on per\xc3\xa4isin vuoden 1907 korjauksesta. Toisen maailmansodan aikana La Scala k\xc3\xa4rsi vaurioita lentopommeista. Sodan j\xc3\xa4lkeen La Scala korjattiin ja avattiin uudelleen 11. toukokuuta 1946 kapellimestari Arturo Toscaninin johdolla._NEWLINE_La Scalassa on pidetty monen oopperan ensiesitys. Oopperalla oli erikoinen suhde Giuseppe Verdiin. Usean vuoden ajan Verdi ei sallinut t\xc3\xb6idens\xc3\xa4 esityst\xc3\xa4 teatterissa, koska orkesteri oli muuttanut joltakin osin h\xc3\xa4nen musiikkiaan._NEWLINE_La Scalassa on my\xc3\xb6s museo, Museo teatrale alla Scala, jonne on p\xc3\xa4\xc3\xa4sy teatterin aulasta. Museossa on n\xc3\xa4ht\xc3\xa4vill\xc3\xa4 kokoelma maalauksia, piirroksia, patsaita, pukuja ja muuta materiaalia oopperaan liittyen._NEWLINE_La Scalan esityskausi alkaa perinteisesti 7. joulukuuta pyh\xc3\xa4n Ambrosiuksen p\xc3\xa4iv\xc3\xa4n\xc3\xa4. Ambrosius on Milanon suojeluspyhimys. Jokainen esitys p\xc3\xa4\xc3\xa4ttyy ennen keskiy\xc3\xb6t\xc3\xa4, mink\xc3\xa4 vuoksi pitk\xc3\xa4t oopperaesitykset alkavat tavanomaista aikaisemmin. P\xc3\xa4\xc3\xa4sylipun haltijaa ei p\xc3\xa4\xc3\xa4stet\xc3\xa4 sis\xc3\xa4lle esityksen aloittamisen j\xc3\xa4lkeen._NEWLINE_La Scalan perinteisiin kuuluu esitt\xc3\xa4\xc3\xa4 Beethovenin hautajaismarssi tyhj\xc3\xa4lle salille oopperan johtajan kuoleman j\xc3\xa4lkeen. Perinne alkoi 1957.'